b'\n_START_ARTICLE_\nAxel Fabian af Enehjelm\n_START_PARAGRAPH_\nAxel Fabian af Enehjelm (1861 Isokyr\xc3\xb6 \xe2\x80\x931922) oli suomalainen sotilas ja virkamies, joka toimi vuosina 1910\xe2\x80\x931915 tullihallituksen p\xc3\xa4\xc3\xa4johtajana ja vuosina 1915\xe2\x80\x931917 Oulun l\xc3\xa4\xc3\xa4nin kuvern\xc3\xb6\xc3\xb6rin\xc3\xa4. H\xc3\xa4n oli kuvern\xc3\xb6\xc3\xb6rin\xc3\xa4 ep\xc3\xa4suosittu ven\xc3\xa4l\xc3\xa4ismielisyytens\xc3\xa4 vuoksi._NEWLINE_Upseerikoulutuksen j\xc3\xa4lkeen Enehjelm palveli tarkk\xe2\x80\x99ampujapataljoonissa, viimeksi kapteenina Vaasassa 1900\xe2\x80\x931903. Sotilasuran j\xc3\xa4lkeen h\xc3\xa4n toimi poliisimestarina Vaasassa ja lyhyen aikaa my\xc3\xb6s Helsingiss\xc3\xa4. Kenraalikuvern\xc3\xb6\xc3\xb6ri Bobrikovin tukijana Enehjelmist\xc3\xa4 ei suomalaisten keskuudessa pidetty, mutta 1906 h\xc3\xa4net nimitettiin virkamieheksi kenraalikuvern\xc3\xb6\xc3\xb6rin kansliaan ja 1910 tullihallituksen p\xc3\xa4\xc3\xa4tireht\xc3\xb6\xc3\xb6riksi. P\xc3\xa4\xc3\xa4tireht\xc3\xb6\xc3\xb6rin\xc3\xa4 ollessaan Enehjelm sai valtioneuvoksen arvonimen._NEWLINE_Oulun l\xc3\xa4\xc3\xa4nin kuvern\xc3\xb6\xc3\xb6rin\xc3\xa4 Enehjelm aloitti 8. hein\xc3\xa4kuuta 1915. Enehjelmin saavutukset kuvern\xc3\xb6\xc3\xb6rin\xc3\xa4 liittyv\xc3\xa4t l\xc3\xa4hinn\xc3\xa4 pyrkimyksiin est\xc3\xa4\xc3\xa4 j\xc3\xa4\xc3\xa4k\xc3\xa4rien toiminta. Tavoitteen saavuttamiseksi Enehjelm ei kaihtanut laittomiakaan keinoja: laittomia vangitsemisia, kotietsint\xc3\xb6j\xc3\xa4, ilmiantoja ja uhkailuja. Tammikuussa 1917 Enehjelmin aloitteesta perustettiin 100-miehinen poliisiryhm\xc3\xa4 etsim\xc3\xa4\xc3\xa4n j\xc3\xa4\xc3\xa4k\xc3\xa4reit\xc3\xa4 sek\xc3\xa4 urheilu- ja ampumaseurojen puheenjohtajia. Uusi poliisikunta ei kuitenkaan ehtinyt toimia kauan, kun Ven\xc3\xa4j\xc3\xa4n vallankumous muutti tilanteen._NEWLINE_Oulun kaupunginvaltuusto k\xc3\xa4vi 17. maaliskuuta Enehjelmin luona vaatimassa t\xc3\xa4m\xc3\xa4n eroa. Enehjelm ilmoitti valtuustolle eroavansa. Enehjelm l\xc3\xa4hti Oulusta 24. maaliskuuta. Vuonna 1918 h\xc3\xa4n matkusti Pietariin, josta h\xc3\xa4net kuitenkin palautettiin Suomeen. Suomessa silloinen Terijoen komendantti Kai Donner vangitsi Enehjelmin ja h\xc3\xa4net l\xc3\xa4hetettiin Helsinkiin, jossa h\xc3\xa4net kuitenkin vapautettiin. Jouduttuaan Suomessa ihmisten vihan ja halveksunnan kohteeksi Enehjelm muutti Tanskaan. H\xc3\xa4n kuoli Tanskassa vuonna 1922.'